«Bybanen må gå med redusert kapasitet onsdag morgen på grunn av tekniske problemer med materiell. Inntil videre vil den gå med avgangsfrekvens på ca. hvert 9–10 minutt.»

Det opplyser Skyss på sine nettsider. I morgenrushet skal Bybanen gå med en frekvens på fem minutter.

Det er satt inn to busser mellom Lagunen og Byparken for å lette på trykket. Skyss kan ikke gi noen rutetider for disse to bussene.

– Det er problemer med flere av vognene i dag også. Vi beklager ulempen det medfører og gjør alt vi kan for å ordne problemene, sier beredskapsvakt i Keolis, René Molijn.

Derfor er det trøbbel

Det har vært problemer med Bybanen hver dag siden den nye traseen til Birkelandsskiftet åpnet på mandag.

Slik forklarte Skyss-direktør Oddmund Sylta problemene i går.

– En innkjøringsperiode er krevende, det er ny trasé og nye vogner, og alle reisende skal orientere seg og finne nye reisemønstre. Denne gangen åpnet byggetrinn 3 på samme dag som oppstart av høstrutene, det er derfor mye nytt på en gang. Litt utfordringer blir det nok nå i innkjøringsperioden.